Baránik, Alojz, poslanec NR SR (2022-09-21):
Ja asi nestihnem, by som to nestihol vo faktickej, tak sa prihlásim takto. Kolega Jarjabek, tento zákon toto neupravuje. Vlastne už terajší zákon upravuje to, že žiaden prokurátor nesmie byť členom politickej strany a nesmie vykonávať politickú činnosť. A teraz, že či to znamená to, že je členom politickej strany, ak má prerušené členstvo. Asi to je účelom toho prerušenia toho členstva, aby sa mohlo povedať, že členom nejakej politickej strany niekto nie je. Predpokladám, že to je účelom toho, sám o takých prípadoch viem z menej dôležitých sfér, ako je prokuratúra, keď niekto z nejakého dôvodu chce mať možnosť povedať, že nie je členom žiadnej strany politickej, tak si preruší členstvo, lebo očakáva, že možno niekedy v budúcnosti sa potom to jeho členstvo obnoví, ak tak bude chcieť alebo ak to stanovy tej strany umožňujú. Potom sú, samozrejme, prípady, kde keď už ten člen strany je na odchode a nechce, aby to bolo také bolestivé pre všetkých ľudí, ktorých sa to dotýka, mám, mám takú jednu skúsenosť v jednom prípade, tak sa povie, že si prerušujú členstvo a potom to ide akosi do stratena. Tak závisí od toho, že ako to je upravené v stanovách tej strany, ak to prerušenie trvá dlhšie ako nejakú dobu, tak potom sa považuje, že to členstvo úplne zaniklo. Takže aby som odpovedal na vašu otázku, nie je to predmetom tejto úpravy a je potrebné aj preto vychádzať z toho, že také členstvo sa môže obnoviť. Ale ja osobne nevidím v tom žiaden zádrhel, pretože to, že niekto vystúpi zo strany, to ešte vôbec neznamená, že nie je nejak mentálne alebo inak afilovaný s tou stranou, ak tak chce byť a že nemôže do nej vstúpiť dva týždne po tom, čo z tej strany vystúpil alebo dva roky po tom, alebo po tom, keď mu skončí funkcia. Čiže si myslím, že je to zaujímavý bod, ktorý ste naniesli, nezhadzujem to nejako, chráňboh, ale myslím si, že riešime, by som povedal, o rad vyšší problém, hrubší problém, ako je ten váš problém, jednak by som povedal, že je relatívne taký jemný. Ale my, bohužiaľ, riešime to, že či generálny prokurátor alebo špeciálny prokurátor či vykonáva politickú činnosť a tá, to členstvo v tej strane, to je úplne elementárne, že nesmie byť členom politickej strany. A vtip je v tom, že keď by to malo sa jednať, keby sa to malo jednať o rozdiel medzi prerušením a vystúpením zo strany, tak ja si myslím, že to prakticky rozdiel nie je. Ide práve, celá táto novela a celý tento návrh smeruje k tomu, aby sme si naliali čistého vína a hovorili veci tak, ako sú, že nezáleží na tom, že či niekto je členom politickej strany alebo či má prerušené členstvo alebo vystúpil zo strany. Záleží na tom, že či naozaj je politicky činný. A konkrétne keď zoberieme vášho generálneho prokurátora, teda, bohužiaľ, aj môjho, všetkých náš, nás, tak to nie je nič iné ako politik. To je čistá politická činnosť. A dokonca si myslím, že, samozrejme, je, voľba generálneho prokurátora je politická voľba a je to tak v poriadku, súhlasím s tým, má to tak byť, avšak myslím si, že v danom prípade, keď už teda ste do toho zabŕdli, tak v danom prípade zvolenie generálneho prokurátora, o ktorom teraz všetci hovoríme, sa odohralo spôsobom, ktorý koreluje s tým, aká je u nás politika. Čiže my sme si nevolili generálneho prokurátora takého, ktorý povedzme jedni si myslia, že by mal mať názory na potraty také alebo iní si myslia, že by mal mať onaké, alebo že by mal byť za prísne tresty, alebo že by mal byť za voľnejšie tresty (zaznel gong), lebo to sú, to sú legitímne dôvody pre preferenciu generálneho prokurátora v civilizovaných krajinách. Ale my v súlade s tým, že v akom štádiovom vývoji je naša spoločnosť, my sme si tam dosadili prokurátora na základe organizovanej akcie zločineckých skupín, ktoré si ho tam dosadili spôsobom takým, že oklamali všetkých nevedkov a tí, ktorí vedeli, o čo sa jedná, tak na seba mrkali a povedali áno, toto je on. Čiže však toto, čo teraz hovorím, to bolo stokrát potvrdené, môžete si to vo verejne dostupných informáciách potvrdiť. Čiže je táto úprava, navrhovaná, o tom, aby sme si naliali čistého vína, že keď raz už tam je, žiadna politika a hlavne tá úprava je o tom, že žiadne také, že bude teraz tu sedem rokov robiť svinstvá a potom pôjde do politiky, aby sa zase ochránil. To musí skončiť. To znamená, že aj, ak aj si robil tie svinstvá, nie, nebude to tak, že pôjdeš za prezidenta a budeš zase chránený. To sú tie najhoršie veci, ktoré, ktoré vidíme nielen u nás, ale aj v iných krajinách, že ľudia idú z funkcie do funkcie, len aby sa ochránili pred trestným stíhaním. Čiže toto, tomuto musíme zabrániť a toto je cieľom tejto úpravy. Ďakujem pani kolegyni Kolíkovej, pani bývalej ministerke, za podporu tohto zákona. Samozrejme, chcem aj oceniť účinnú pomoc, ktorú som dostal z jej ministerstva, hlavne v niektorých otázkach vycizelovania tých dôvodov, ktoré možno, predpokladám, kolega Susko bude teraz napádať, lebo si bude myslieť, že som ich, tie dôvody, napríklad o odvolaní atď., že som to vymyslel ja niekde v kuchyni medzi, medzi tým, čo som si robil omeletu. Ale nebolo to tak. Tieto veci boli vymyslené ľuďmi, ktorí sú oveľa lepší právnici, ako som ja.